**Albert Russ - profil**

O živú aj neživú prírodu som sa zaujímal odmalička. Okrem zvierat ma už ako malého chlapca fascinovali rôzne kryštály minerálov, a priznám sa, že v skoršom období to bolo najmä to, čo sa najviac trblietalo. V neskoršom období som sa začal venovať fotografovaniu a nezávisle od toho zbieraniu minerálov. Profesionálne som sa venoval chémii ako tretiemu predmetu záujmu. Chémiu som aj vyštudoval na Prírodovedeckej fakulte UK a úspešné zakončenie štúdia sa nieslo aj v duchu zničených tričiek či poleptaných prstov. Zbieranie minerálov a fotografovanie som v posledných rokoch prepojil a popri práci sa tak intenzívne venujem fotografovaniu minerálov. Okrem minerálov ma fascinuje fotografovanie ľadu, opustených baní a všeobecnej prírody vrámci cestovania.

**Vzdelávanie v oblasti ochrany prírody**

Ešte na základnej škole nám hovorili o ochrane prírody viac ako je tomu v dnešnej dobe. Na druhej strane už na základnej škole nám vštepovali do hlavy myšlienku ako máme vnímať prírodu a jednotlivé rastlinné a živočíšne druhy z hľadiska užitočnosti k človeku. Tento prístup je nesprávny, pretože príroda nie je stvorená na to, aby slúžila človeku ale človek je súčasťou prírody. Preto všetky živé tvory treba chániť a nie len tie, ktoré sú naoko pre človeka užitočné. Prírodu vnímam ako komplikované a krehké equilibrium, ktorého súčasťou sme aj my a nie ako niečo, čo treba za každú cenu využiť a zhodnotiť pre osobný a finančný prospech. Žial v dnešnom období sa drancovanie prírody prehlbuje zatiaľ čo osobný kontakt s prírodou sa redukuje na minimum a v mnohých prípadoch sa príroda stáva iba virtuálnou súčasťou mnohých z nás. Preto je potrebné prejaviť viac iniciatívy jednak pri ochrane prírody, ale aj pri jej propagácii napr. cez fotografie.