**Limbach**

Na územie Limbachu, sa vďaka hojnému výskytu zlata viažu vôbec prvé zmienky o pokusoch získavať rudy v Malokarpatských horách. Banícke aktivity tu začali rozkvitať už dávno predtým, ako vznikla samotná obec. Predpokladá sa, že na mieste dnešnej rekreačnej oblasti Slnečné údolie, vznikla stredoveká osada kráľovských baníkov Mhyr. Tá sa po prvý krát spomína v listine kráľa Ondreja II, už v r. 1208. Pravdepodobné je aj to, že osada patrila majstrovi Móricovi, ktorý bol historicky najstaršou osobou zaoberajúcou sa ťažbou zlata v Malých Karpatoch. Už okolo r. 1310 mal podľa niektorých historikov právo kutať v Pezinských horách 7.

Prvopočiatok ťažby bol pravdepodobne povrchový. Ryžovalo sa zo zlatonosného piesku Limbašského potoku, až kým neobjavili primárny výstup zlatonosnej žiloviny na povrch 8.

Prvé písomné zmienky, ktoré sa viažu k pomenovaniu Altstadt (označenie Slnečného údolia na starých chotárnych mapách), sú z 24. Júna 1339, keď kráľ Karol Róbert vydal v Bratislave listinu, ktorou daruje pezinské zlaté bane grófom z Jura a Pezinka. Stredoveké baníctvo tu zaniklo pravdepodobne s vymretím grófov v r. 1543.

Po vyše dvestoročnej odmlke, sa v r. 1774 oprávnenie na dolovanie drahých kovov, okrem iného aj v časti Altstadt, dostalo do rúk penzionovanému banskému správcovi Jozefovi Entzlerovi z Gelnice. Ložisko bolo nafárané štôlňami Dedičnou Jozef, Novou Jozef, Teréziou dedičnou a najperspektívnejšími Trojkráľovou, Strednou a Hornou Teréziou a Mária Anna štôlňou. V čase rozkvetu sa tu okolo r. 1827 vyťažilo za 18 mesiacov až 20,75 kg zlata, ktoré bolo svojou kvalitou prirovnávané k zlatu arabskému. Úpadok ťažby nastal v osemdesiatych rokoch 18. stor., kedy sa začali zlatonosné žily, v dôsledku častých zlomov, strácať a štôlne zaplavovala priesaková voda. V päťdesiatich rokoch 19. stor. sa ťažba obmedzila len na premývanie starých háld na povrchu. Pre nerentabilnosť sa v r. 1872, valné zhromaždenie ťažiarov, rozhodlo banské polia opustiť a tým spečatiť definitívny koniec ťažby zlata v Slnečnom údolí 7.

**Pezinok**

Predmetom záujmu ťažby v Pezinku bol predovšetkým antimonit a pyrit. Prvá zmienka o ťažbe antimonitu pochádza z r. 1790, kedy boli na Cajle (časť dnešného Pezinka) otvorené prvé bane. V čase od r. 1809 do r. 1810 sa tu vyťažilo 11,1 t antimonitu. Po r. 1906 však správy ťažbu antimonitu, z tejto oblasti už nespomínajú. Zrejme bola ťažba prenesená do blízkeho Perneka.

Až počas II. Sv. vojny v r. 1939, tu začala ťažiť antimonit, na ložisku pod Kolárskym vrchom, nemecká spoločnosť Antimon Aktion Gesselschaft 1. Začiatky exploatácie pyritových rúd siahajú do konca 18.stor. Úplne sa rozvinula až v druhej polovici 19. stor., čo súviselo s výrobou kyseliny sírovej v miestnej továrni, prvej svojho druhu v bývalom Rakúsko-Uhorsku.

Najvýznamnejším ložiskom pyritových (kýzových) rúd v oblasti Pezinka bolo ložisko Ferdinand – Karol (neďaleko terajšej pezinskej nemocnice).  Ďalšie významné ložiská sa nachádzali v oblasti cajlanskej Hrubej doliny, v revíre dnes už zavalenej Rýhovej štôlne a v revíre ložiska Augustín 1. Ťažba na uvedených lokalitách, dôsledkom konkurencie kvalitnejších zahraničných a smolníckych kýzov v r. 1896 zanikla 2.

Posledný podnik, ktorý vykonával banské práce v Pezinku bol podnik Rudné bane. Svoju činnosť ukončil v r. 1991 6.

**Modra**

Ťažiari sa už v dávnej minulosti pokúšali v Modre a jej okolí rozvinúť ťažbu rúd. Pri tejto snahe vyhĺbili mnoho kutacích prác značných rozmerov, no bezvýsledne. Prečo tu bol tento rozvoj tak intenzívny sa dá pravdepodobne vysvetliť tým, že práce sa tu realizovali v období zlatej horúčky v 17.stor. Vtedy sa v Pezinskej oblasti, najmä v údolí Limbašského potoka, už dolovanie a ryžovanie zlata pomerne úspešne vykonávalo 1.

Prvá písomná zmienka je z r.1771, kedy banský podnikateľ Jozef Entzler robil obhliadku starých banských diel v Malých Karpatoch, z ktorých sa niektoré nachádzali aj v Modre. Na banských dielach sa pracovalo ešte aj na začiatku 19.stor., o čom svedčia aj citované správy v archívoch 7.

**Častá**

Jedinými banskými dielami v Častej, o ktorých sa zmieňujú historické písomné pramene, sú Červená a Sivá baňa. Červenú baňu ľudovo pomenovali podľa sfarbenia limonitu, vzniknutého rozkladom pyritu a ankeritu a Sivú baňu podobne, podľa farby fylitovej horniny, v ktorej bola vyrazená. V ďalších prameňoch sa môžeme stretnúť aj s inými pomenovaniami, no najčastejšie sa spomínajú ako Horná a Dolná Mária štôlňa. Obe banské diela, tvorili ložisko Mária, ktoré sledovalo rovnomennú žilu 5.

Prvá písomná zmienka pochádza už z r. 1673, kedy pramene z ústredného rodového archívu Pálffyovcov hovoria o skúškach doktora Beckera na kovnatosť červenokamenských hornín. V r.1674 si podal Mikuláš Pálffy na Kráľovskú dvorskú komoru žiadosť otvoriť „od nepamäti tu ľadom ležiace bane“ a tá mu vyhovela. Kvôli spracovaniu medenej rudy tu vyťaženej, bol následne v susednej dedinke Píla vybudovaný hámor. Nerentabilnosť ťažby drahých kovov a technická neschopnosť spracúvať ostatné vyskytujúce sa nerasty viedla v osemdesiatych rokoch 17. stor. k upusteniu podnikania Pálffiovcov na Červenokamenskom panstve. Kvôli viacerým problémom spojenými s ťažbou, ako devastácia lesov a odpútavania pracovných síl z poľnohospodárskej sféry, sa ťažba obnovila až v r. 1781, no nerentabilnosť baní sa nepodarilo zastaviť.

V r. 1954 začal Západoslovenský rudný podnik závod Pezinok s prieskumnými prácami a opätovným vyzmáhaním Sivej bane, no pre nevyhovujúci obsah rúd v žile boli v ten istý rok banské práce prerušené 7.

**Smolenice**

Nevýrazná ťažba barytu v Smoleniciach, sa v odbornej literatúre prvý krát spomína v r. 1915. Kutacie práce boli však pravdepodobne ukončené už pred začatím II. Sv. vojny 7.

**Kuchyňa**

K ťažbe rúd v okolí Kuchyne sa dochovalo len málo písomných správ. Jedna z nich, z r. 1790, sa viaže k lokalite asi 1km SZ od kóty Skalnatá (704 m n. m.) a 4,5 km JV od obce Kuchyňa. Hovorí o baníkoch, ktorý sa bezúspešne pokúšali sledovať antimónovú žilu v tzv. Trojičnej štôlni. Bohatšia antimónová koncentrácia sa podľa tej istej správy vyskytovala v tzv. Puklišovej štôlni, pri ktorej sa nachádzala aj stupa, no pre obtiažnu ťažbu málo využívaná.

Posledný krát sa ložisko spomína v štyridsiatych rokoch 19.stor. spolu s Pernekom v súvislosti s ťažbou pyritu 7.

**Pernek**

Najstaršie písomné správy o baníctve v Perneku pochádzajú z r.1786. Viažu sa na lokalitu 3/4 km JV od kostola v obci, známu ako Svätodušná baňa, kde sa ťažilo zlato a striebro.

Najperspektívnejšie však bolo ložisko Krížnice, ktoré spolu s antimónom dodávalo najkvalitnejší pyrit. Prvé písomné zmienky, viažuce sa k tejto lokalite pochádzajú z r. 1790. Spomínajú sa v nich štôlne horná a dolná Barbora, na ťažbu antimonitu. V prvej pol. 19. stor. sa tu začala ťažba pyritu, ktorú možno považovať za prvú svojho druhu v bývalom Uhorsku 6. Najväčší rozmach dosiahla ťažba v rokoch 1872 až 1887, kedy sa predĺžila metráž takmer všetkých štôlní 4. Uzatvorenie baní po r. 1896 súviselo so zatvorením továrne na výrobu kyseliny sírovej v Pezinku – Cajle. Ťažba sa obnovila počas I sv. vojny a trvala až do r.1922, kedy bolo počas mierovej doby ťažké konkurovať zahraničným ťažiarstvam.

Posledný novodobý pokus o ťažbu nastal v rokoch 1952 - 1956, kedy prieskumné práce ukázali, že ložisko je vyťažené 6.

Asi 2,5 km JV od Perneka, v revíre označovanom pod babou, vystupuje oloveno-zinková mineralizácia. Ložisko sa nachádza v údolí potoka pozdĺž východných svahov Gašparovej (621,1 m n. m.). O oloveno-zinkovom zrudnení nie sú z minulosti žiadne správy, menšie prieskumné práce tu prebiehali pravdepodobne koncom 19.st. Z banských prác najvýznamnejšia bola štôlňa Mikuláš (v údolí potoka neďaleko kóty 360) a štôlničky v blízkosti štôlne Gašpar (asi 500 m na JZ od predchádzajúcej v smere hore údolím 2.

**Jablonové, Lozorno , Stupava, Borinka**

Prvá banská licencia v oblasti týchto miest a obcí, bola udelená v r.1854 A. Dubovskému, na ťažbu hnedeľa (limonitu) v lokalite vrchu Korenec (522 m n. m.), dnešné katastrálne územie Stupavy 7. Najviac sú však lokality známe ťažbou mangánu. Prvé výhradné kutby boli udelené v r. 1874 ťažiarstvu Sv. Augustín z Cajly (Pezinok). Jednalo sa o banské polia Michal a Klaudína v chotári obce Jablonové. Ďalší majiteľ W. Strasser z Budapešti dostal v r.1903 právo na kutbu v chotári Stupavy a v r. 1907 v chotári Borinky. V tom čase k starým banským poliam Michal a Klaudína pripojili polia Ema, Anna a Žofia siahajúce až po chotár obce Lozorno. V r.1912 jablonovské a lozornianske banské polia prevzala Západouhroská montánna spoločnosť, ktorá neskôr k poliam pripojila pole Ľudovít (dnes známe ako červený domček pri Stupave) 3. Ťažba tu prebiehala až do začiatku I. sv. vojny, kedy sa od r.1877 až po r. 1912 vyťažilo celkovo 11,414 ton mangánovej rudy. Posledný prieskum bol vykonaný až po II. sv. vojne, no pre nedostatočnú kovnatosť mangánových rúd a malý rozsah bohatších polôh sa od ťažby upustilo 7.

**Použitá literatúra**

(1)CAMBEL B. 1959: Hydrotermálne ložiská v Malých Karpatoch, mineralógia a geochémia ich rúd. Acta geologica et geographica Universitatis Comenianea. Geologica, nr.3, Bratislava: 339 p.

(2)KODĚRA M. 1990: Topografická mineralógia Slovenska. Zväzok 2. Veda, Bratislava: 514 p.

(3)POLÁK S. 1957: Mangánové rudy Malých Karpát. Geologické práce. Zošit 47. Slovenská akadémia vied, Bratislava. 39-84: 194 pp.

(4)POMORSKÝ F., STAŠIK Ľ., MALKOVIČ J., PUTIŠ M. & UHER P. 2002: Komplexné zhodnotenie zatvoreného ložiska Pezinok. Stav k 28.2.2002. Manuskript: Geofond - archív ŠGÚDŠ, Bratislava: 232 p.

(5)SLÁDOK M. & GARGULÁK M. 2013: Baníctvo v Častej, *Montanrevue* **VI**: 1/2013

(6)WITTGRÚBER P. 2001: História pezinského baníctva, *Minerál* **IX**: 3-11.

(7)WITTGRÚBER P. TUČEK P. & VITÁLOŠ J. 2001: Dejiny baníctva v Malých Karpatoch. Historická štúdia. Road, Bratislava. 48 p.

(8)ŽÁKOVSKÝ R. 1962: Opustené bane v Malých Karpatoch, *Krásy Slovenska*: 5/1962