**O nás**

Sme ochranárska organizácia zameraná predovšetkým na ochranu a zveľaďovanie Karpatskej krajiny, so zreteľom na oblasť pohoria Malé Karpaty. Do platnosti sme vstúpili v roku 2016. Našim hlavným poslaním je ochrana a revitalizácia kultúrno-historických a prírodných zaujímavostí, ako aj osvetová činnosť v tejto oblasti. Chceme aby naša organizácia pomáhala odstraňovať pre prírodu nežiaduce a nerozvážne zásahy, hlavne zo strany človeka, ale aj krajinu zveľaďovala, v podobe návrhov na vytváranie nových chránených území. Náš ciel spočíva aj v snahe zapojiť širšiu verejnosť a ukázať jej potenciál Malých Karpát, a to nie len v čoraz viac narastajúcej urbanizácii, ale aj vzájomnej prírodno-kultúrnej kooperácii. V neposlednom rade by sem chceli všetkým tým, ktorým nie je naša krajina ľahostajná, ukázať aké poklady ukrýva. Na stránke našej organizácie tak budeme okrem projektov slúžiacich k ochrane krajiny, zverejňovať aj prírodno-historicko-kultúrne zaujímavosti Karpatskej krajiny. Veríme, že každý si nájde u nás práve to, čo pre neho robí našu krajinu takú vzácnu a nenahraditeľnú.

Náš tým tvoria mladí ľudia, z rôznych odborných odvetví, ktorí ako celok prinášajú nový pohľad na situáciu a riešenie problémov v ochrane krajiny. Veríme, že spolu s vami prispejeme k jej záchrane a budeme sa snažiť, aby aj ďalšie generácie mohli obdivovať nie len kultúrnu, ale aj prírodnú krajinu našej vlasti.

**O Malých Karpatoch**

Vhodná geografická poloha a geologické zloženie tohto pohoria významne prispeli k rozvoju okolitých miest a obcí, spolu s hlavným mestom našej republiky - Bratislavy. Výhodné strategické polohy, na ktorých vznikali hrady a zámky, alebo zdroje nerastných a iných surovín, lákali prvých usadlíkov od nepamäti. Nesmieme však zabúdať, že skôr ako človek tu bola príroda. Pohorie oplýva mnohými biotickými a abiotickými aspektmi, ktoré vytvárajú rôznorodosť vo faune a flóre. Geomorfologicky môžeme od hlbokých jaskýň a priepastí, cez rozvetvené údolia vystúpiť do výšky niekoľko sto metrov. Slnečné stráne orientované na podunajskú, či záhorskú nížinu vytvorili ideálne miesto pre pestovanie teplomilných plodín, z ktorých najvýznamnejšiu úlohu pri rozvoji sídiel hral vinič. Vinohradníctvo ako ho poznáme dnes sa vyvíjalo dlhé roky, ktoré v krajine zanechali pozostatky z dôb, kedy sa viac dbalo na estetickosť súzvuku prírody s ľudským dielom. Môžeme vidieť ako sa príroda, história a kultúra spolu prepájali a stále prepájajú s prácou človeka, alebo v súčasnosti stále sa rozvíjajúcim, ekonomicky prospešným turizmom. Tieto všetky zložky tvoria spolu krajinu Malých Karpát, kde by vo vzájomnej vyváženej interakcii mal fungovať človek ako jej súčasť a nie ako vládca.